Marelize, hoe het tye nie verander | Netwerk24
Marelize, hoe het tye nie verander
Deur M. Van Den Berg, Worcester 16 April 2019 00:00
Die f-bom is verlede week volledig in 'n brief deur 'n wilde ouma van Darling laat val. En langs Pieter-Dirk Uys se brief verskyn een van Dave Beelders van Vasco.
Ek moet hierdie staaltjie in ironie deel. In die bedrukte 80's het my pa 'n nutsman benodig vir verskeie take by ons vakansiehuis.
Tot ons geluk het ons van oom Dave gehoor en uitgevind sy hande staan vir niks verkeerd nie. Met sy skerp verstand het hy gou 'n belese gesinsvriend geword. Sy briewe het gereeld in Die Burger verskyn, gewoonlik kritiek op bekrompe politiek.
Elke dan en wan het oom Dave egter baie beswaard by ons aangekom nadat Die Burger geweier het om een van sy briewe te publiseer. 'n Goedgekose vloekwoord in die betrokke briewe het plasing voorkom en die publiek van verreikende insig ontneem.
My f*k, Marelize. Hoe het tye nie verander nie. Swets en die internet het uiteindelik die kunste en spraak bevry en mense leer opinies vorm, soos repliek op Uys se kuns bewys.